ངག་གི་རྩལ་སྦྱོང་བ་ནི་བྱིས་པ་ཞིག་ལ་མཚོན་ན་མེད་མི་རུང་བ་ཞིག་སྟེ་ངག་རྩལ་ལ་བརྟེན་ནས་བྱིས་པའི་ཁ་ལྕེ་ཇེ་དག་ལ་ཡོང་ངེས་ཤིང༌།སྨྲ་བའི་རྩལ་ཇེ་མཐོར་འགྲོ།སྔོན་ཆད་བོད་ཀྱིས་བྱིས་པ་ངག་གི་རྩལ་སྦྱོང་བའི་ཐབས་མང་ཞིང༌།ལྷག་པར་ཨ་མཚར་མཚར་དགུ་དང་ཨ་ཆགས་ཆགས་དགུ་སོགས་བྱིས་པའི་ངག་གི་རྩེད་མོ་དང་བསམ་གཞིག་གི་ནུས་པ་མཉམ་དུ་སྐྱེད་པའི་ཐབས་གང་མང་ཞིག་ཡོད།བོད་ཀྱི་བྱིས་པས་མི་རིགས་གཞན་གྱིས་ངག་རྩལ་སྦྱོང་བའི་ཐབས་ལ་བརྟེན་པ་ལས་བོད་རང་གི་སྲོལ་རྒྱུན་གྱི་ངག་རྩལ་དག་ལ་སྦྱང་ན་ལེགས་སྟེ།དེ་ནི་བོད་མི་རིགས་ཀྱི་ལོ་ངོ་སྟོང་ཕྲག་ལྷག་གི་སློབ་གསོའི་སྤྱི་བསྡོམས་ཤིག་ཡིན་པས་སོ།།བོད་རང་གི་ངག་རྩལ་འདི་དག་གིས་ངག་གི་རྩལ་སྦྱོང་བ་ཙམ་དུ་མ་ཟད།བསམ་གཞིག་གི་ནུས་པའང་བསྐྱེད་ཐུབ་པ་རེད།